b'\n_START_ARTICLE_\nOmi\xc5\xa1\n_START_SECTION_\nLega\n_START_PARAGRAPH_\nOmi\xc5\xa1 le\xc5\xbei v srcu Dalmacije na levi obali ob izlivu reke Cetine v morje, 21 km jugovzhodno od Splita, pod mogo\xc4\x8dnimi apnen\xc4\x8dnimi stenami Oma\xc5\xa1ke Dinare. Stari in novi del naselja sta lo\xc4\x8dena. Stari del mesta pod golimi strmimi stenami je mesto ozkih ulic z majhnimi trgi. Zahodno je okoli 1\xc2\xa0km dolga pe\xc5\xa1\xc4\x8dena pla\xc5\xbea in pred njo \xc5\xa1iroka plitvina z nanosi reke Cetine._NEWLINE_Pristani\xc5\xa1\xc4\x8de v katerem stoji svetilnik je zelo izpostavljeno mo\xc4\x8dni burji, ki piha iz razli\xc4\x8dnih smeri. Precej\xc5\xa1ne valove po povzro\xc4\x8dajo tudi ju\xc5\xbeni vetrovi. Globina morja ob kolenastem pomolu dolgem 50 m je do 3 m._NEWLINE_Iz pomorske karte je razvidno, da svetilnik, ki stoji na koncu pomola oddaja svetlobni signal\xc2\xa0: BZ Bl 3s. Podro\xc4\x8dje vidljivosti belih oziroma zelenih bliskov je potrebno razbrati iz pomorske karte.\n_START_SECTION_\nZgodovina\n_START_PARAGRAPH_\nPodro\xc4\x8dje na katerem se razprostira dana\xc5\xa1nji Omi\xc5\xa1 je bilo poseljeno \xc5\xbee v rimski dobi, ko se je takratno naselje imenovalo Oneum. V srednjem veku postane Omi\xc5\xa1 z obzidjem utrjeno mesto. V 12. in 13. stoletju mestu vladajo knezi Ka\xc4\x8di\xc4\x87i, v 14. stoletju pa knezi \xc5\xa0ubi\xc4\x87i. Do leta 1444, ko pride mesto v Bene\xc5\xa1ko last, se je izmenjalo \xc5\xa1e ve\xc4\x8d drugih lastnikov. Omi\xc5\xa1 je v tem obdobju slovel kot znano gusarsko opori\xc5\xa1\xc4\x8de._NEWLINE_Iz srednjega veka so se do danes ohranili\xc2\xa0: ju\xc5\xbena mestna vrata z delom obzidja, jugozahodni \xc5\xa1tirikotni obrambni stolp imenovan na Fo\xc5\xa1alu in impozantne ru\xc5\xa1evine trdnjave Starigrad, imenovane tudi Fortica na 311 m visoki skalni polici nad mestom. _NEWLINE_Iz 16. stoletja je v mestu ve\xc4\x8d baro\xc4\x8dnih zgradb, med njimi cerkevsv. Duha, \xc5\xbeupnijska cerkev sv. Mihovila iz 1629 z bogato notranjo opremo in fran\xc4\x8di\xc5\xa1kanski samostan. Mesto se pona\xc5\xa1a tudi muzejsko zbirko shranjeno v lepi renesan\xc4\x8dni hi\xc5\xa1i._NEWLINE_Na desnem bregu Cetine, na ledini Priko stoji predromanska cerkvica sv. Peter postavljena v 10. stoletju, ki je ena najzanimivej\xc5\xa1ih cerkvic iz tega obdobja v Dalmaciji in se omenja v starih listinah hrva\xc5\xa1kih vladarjev v 10. in 11. stoletju.\n_START_SECTION_\nGospodarstvo\n_START_PARAGRAPH_\nPrebivalci Omi\xc5\xa1a se ukvarjajo s poljedelstvom in ribolovm. Zaposleni pa so tudi v tekstilni industriji in industriji predelave hrane, ter turizmu.'